Dikomiti tsa ditlhabololo di inaakantse le polotiki
Makhanselara a kgaolo-potlana ya Serowe ba ngongoregile ka maloko mangwe a dikomiti tsa ditlhabololo ba ba ikgolagantseng le diphathi dingwe tsa sepolotiki. Ba buile jaanabosheng kwa phuthegong ya khansele e e tsweletseng kwa Serowe. Ba boletse fa seo se dira gore go nne le dikgogakgogano le go kgethololana fa go tla ditiro tsa morafe. Ba re mo gongwe go nna le tlhoka-tirisanyo mmogo le makhanselara,l segolo bogolo fa ba farologana ka diphathi tsa sepolotiki mme seo se kgoreletse ditlhabobolo mo metseng mengwe. Fa a akgela, mokhanselara wa Tidimalo kwa Serowe, Rre Solomon Dikgang o tlhalositse fa dikgogakgogano di busetsa mananeo a puso kwa morago le go emisa ditlhabololo. O kopile gore di Village Extension Teams di thuse dikomiti tsa metse ka bogakolodi, a kaya fa maloko mangwe a le ditlhogo dithata le fa ba gakololwa ke bodiredi le makhanselara. Rre Dikgang o kopile gore melawana ya di VDC e sekasekwe gore ba seka ba itirelela. O boletse fa mo gongwe go dirwa ditlhabololo kwa metseng dikomiti tse dingwe di sa rerisane le makhanselara a kgaolo le mororo makhanselara e le bone ba buelelang ditlhabololo kwa khanseleng. Mokhanselara, Rre Entetse Boitshwarelo wa Mmashoro o kaile fa maloko mangwe a sa dirisane le bodiredi jo bo mo motseng. O boletse fa ditlhabololo dingwe kwa Mmashoro e le seemera. A re lehuti la matlakala le santse le padile jaanong leruo le phatlalatsa matlakala a a beilweng fa go sa sireletsegang le ene a ngongorega ka go tlhoka go dirisana ga maloko a VDC le badirelapuso jaaka e le bone bagakolodi. O boletse fa sepolotiki se tsentse tsebetsebe mo go dirang gore go nne le makgamu mo go feletsang go emisitse ditlhabololo. Fa mokhanselara wa Serokolwane kwa Serowe, Rre Motlalekgosi Molefhi ene a boletse fa batho ba ba apeelang babereki ba Ipelegeng go lebega ba sa apeele fa go phepa ka gore bangwe babereki ba gana go ja dijo tsa bone. O kopile gore ba khansele ba etele kwa ba apeelang teng go bona gore a go phepa. A re maloko mangwe a VDC ba iphira mo Ipelegeng e bile bangwe ba tsaya lebaka le le leele, bangwe e re fa ba tlhophololwa mo VDC ba simolole go apeela babereki ba Ipelegeng ba sa fe ba bangwe sebaka sa go itatswa diatla. Makhansalara ba kopile gore melao e e tsamaisang dikomiti e lejwe sesha ba lese go itirelela. 